โฆษณาเกินจริง
โดย...ชัตน์วรี (shewarat@hotmail.com)
12 ก.ค. 2559

โดย...ชัตน์วรี ([email protected])
อย่าตกเป็นเหยื่อ เพราะเห็นแต่ของ “ถูก” หลงเชื่อคำโฆษณาเกินจริง มีพบบ่อยๆ ที่โฆษณาในสื่อออนไลน์ ชักจูงผู้บริโภคขายของถูก ไม่ว่าจะเป็นสินค้าเครื่องใช้ไฟฟ้า โทรศัพท์มือถือ เสนอราคาที่ถูกแสนถูก และราคาถูกเกินจริงมาก และมีจำนวนไม่น้อยที่หลงเชื่อซื้อแล้วไม่ได้ของ
ล่าสุด พบโฆษณาสายการบินโลว์คอร์สแห่งหนึ่ง ระบุว่า “บินไปออสเตรเลียแค่ 1,200 บาท” เกิดคำถามว่าอย่างนี้เข้าข่ายโฆษณาเกินจริงไหม
จากการสอบถามไปยังสำนักงานคณะกรรมการคุ้มครองผู้บริโภค (สคบ.) ได้แจ้งว่า ผู้ประกอบธุรกิจต่างๆ หรือผู้ประกอบการการบินสามารถกระทำการโฆษณาได้ แต่จะต้องระบุข้อความให้ชัดเจนครบถ้วนเกี่ยวกับเงื่อนไขและรายละเอียด วันเริ่มต้นและสิ้นสุดของโปรโมชั่นที่โฆษณา
ตัวอย่างเช่น กรณีตั๋วเครื่องบินไปออสเตรเลียแค่ 1,200 บาท แต่มีจำนวนที่นั่งจำกัดจำนวนเที่ยวบินละ 1-2 ที่นั่ง ก็ต้องระบุให้ผู้บริโภคได้รับทราบด้วย
อย่างไรก็ตาม สคบ.แจ้งว่าได้มีการตักเตือนแล้วขอความร่วมมือผู้ประกอบธุรกิจสายการบินต่างๆ เกี่ยวกับเรื่องดังกล่าวแล้ว และหากผู้ประกอบธุรกิจรายใดกระทำการโฆษณาโดยใช้ข้อความที่ไม่เป็นธรรมต่อผู้บริโภค ข้อความที่จะก่อให้เกิดความเข้าใจผิดในสาระสำคัญเกี่ยวกับสินค้าหรือบริการจะมีความผิดตามกฎหมาย ซึ่งมีบทลงโทษทั้งจำคุกและปรับ
การพิจารณาซื้อสินค้าและบริการต้องพิจารณาอย่างรอบคอบ อย่าตกเป็น “เหยื่อ” เพราะ “ความโลภ” บังตา